
住讜讻讛 讟讝 注"讘 - 驻讬专讜砖 砖讟讬讬谞讝诇抓

讘讬转 砖诪讗讬 讗讜诪专讬诐: 诪讞讬爪讛 讝讜 讬讻讜诇讛 诇讛讬讜转 诪诇诪注诇讛 讘讻诇 讙讜讘讛 砖讛讜讗 讘转讜讱 讞诇诇 讛讘讜专, 讜讘讬转 讛诇诇 讗讜诪专讬诐 讚讜讜拽讗 诪诇诪讟讛 住诪讜讱 诇诪讬诐. 讗诪专 专' 讬讛讜讚讛: 诇讗 转讛讗 诪讞讬爪讛 砖注讜砖讬诐 讘转讜讱 讛讘讜专 讙讚讜诇讛 讜讞砖讜讘讛 诪谉 讛讻讜转诇 砖讘讬谞讬讛谉 砖讘讬谉 讛讞爪专讜转 注爪诪谉, 砖讛专讬 讛讻讜转诇 砖讘讬谉 讛讞爪专讜转 注讜讘专 诪注诇 诇讘讜专, 讜讚讬 讘讻讜转诇 讝讛 讛转诇讜讬 诪注诇 诇诪讬 讛讘讜专 讻讚讬 诇砖诪砖 讻诪讞讬爪讛.


讗诪专 专讘讛 讘专 讘专 讞谞讛 讗诪专 专' 讬讜讞谞谉: 专' 讬讛讜讚讛 讘谞讜砖讗 讝讛 讘砖讬讟转 专' 讬讜住讬 讗诪专讛, 砖讗诪专 砖诪讞讬爪讛 转诇讜讬讛 诪转专转, 讜诪砖讜诐 讻讱, 讛讻讜转诇 砖讘讬谉 讛讞爪专讜转, 讗祝 砖讛讜讗 转诇讜讬 讜注讜讘专 诪注诇 讛讘讜专, 讛专讬讛讜 诪讜注讬诇 诇讞诇拽 讗祝 讗转 讛讘讜专.


讜讚讜讞讬诐: 讜诇讗 讛讬讗, 讜讗讬谉 讛讚讘专 讻谉, 砖讛砖讜讜讗转 讛砖讬讟讜转 讗讬谞讛 谞讻讜谞讛, 讜讗驻砖专 诇讜诪专 讻讬 诇讗 专' 讬讛讜讚讛 住讘专 诇讛 [住讘讜专] 讻专' 讬讜住讬, 讜诇讗 专' 讬讜住讬 住讘专 诇讛 [住讘讜专] 讻专' 讬讛讜讚讛.


讜诪讘讗专讬诐: 诇讗 专' 讬讛讜讚讛 住讘专 诇讛 讻专' 讬讜住讬, 讻讬 注讚 讻讗谉 诇讗 砖诪注谞讜 砖拽讗诪专 [讗诪专] 专' 讬讛讜讚讛 讛转诐 [砖诐] 砖诪讞讬爪讛 转诇讜讬讛 诪转专转, 讗诇讗 讘注讬专讜讘讬 讞爪专讜转 砖讛诐 讚专讘谞谉 [诪讚讘专讬 住讜驻专讬诐] 讜诇讻谉 住讘讜专 讛讜讗 砖诪讞讬爪讛 讻讝讜 诪转讬专讛 讘讛诐. 讗讘诇 讛讻讗 [讻讗谉] 讘住讜讻讛 讚讗讜专讬讬转讗 [砖讛讬讗 诪谉 讛转讜专讛] 诇讗 讬转讬专.


讜诇讛讬驻讱; 讜诇讗 专' 讬讜住讬 住讘专 诇讛 讻专' 讬讛讜讚讛, 讻讬 注讚 讻讗谉 诇讗 砖诪注谞讜 砖拽讗诪专 [讗诪专] 专' 讬讜住讬 讛讻讗 [讻讗谉] 讗诇讗 讘住讜讻讛 砖讗讬谞讛 讗诇讗 诪爪讜转 注砖讛, 讗讘诇 讘讚讬谞讬 砖讘转 砖讛诐 讞诪讜专讬诐, 讜讘讗讜驻谉 讻诇诇讬 讬砖 讘讛诐 讗讬住讜专 住拽讬诇讛, 诇讗 讬讜讚讛 砖诪讞讬爪讛 转诇讜讬讛 诪转专转. 讜讗诐 讻谉 讗讬谉 诇讛砖讜讜转 讗转 讛砖讬讟讜转.


讜讗诐 转讗诪专: 讻讬讜谉 砖专' 讬讜住讬 讗讬谞讜 住讜讘专 讘讚讬谉 砖讘转 讻专' 讬讛讜讚讛, 讗诐 讻谉 诪注砖讛 砖谞注砖讛 讘爪讬驻讜专讬 砖住诪讻讜 注诇 诪讞讬爪讛 转诇讜讬讛 诇注谞讬谉 砖讘转 讘讚讘专 砖讬砖 讘讜 讞讬讜讘 讞诪讜专 诪谉 讛转讜专讛, 注诇 驻讬 诪讬 谞注砖讛? 诇讗 注诇 驻讬 专' 讬讜住讬, 讗诇讗 注诇 驻讬 讘谞讜 专' 讬砖诪注讗诇 讘专' 讬讜住讬.


讜诪讗讬 [讜诪讛] 讛讬讛 讗讜转讜 诪注砖讛 鈥� 讚讻讬 讗转讗 [砖讻讗砖专 讘讗] 专讘 讚讬诪讬 诪讗专抓 讬砖专讗诇 诇讘讘诇, 讗诪专: 驻注诐 讗讞转 砖讻讞讜 讜诇讗 讛讘讬讗讜 住驻专 转讜专讛 诪注专讘 砖讘转 诇讘讬转 讛讻谞住转. 讜讻讬讜谉 砖讛讬讜 爪专讬讻讬诐 诇讛讘讬讗 住驻专 转讜专讛 诇拽专讜讗 讘讜 讜讗住讜专 诇讟诇讟诇 讘砖讘转, 注砖讜 讻讱: 诇诪讞专 讘砖讘转 驻讬专住讜 (转诇讜) 住讚讬谞讬谉 注诇 讙讘讬 讛注诪讜讚讬诐 砖讛讬讜 拽讘讜注讬诐 讘讚专讱 诇讘讬转 讛讻谞住转, 讜讬爪专讜 注诇 讬讚讬 讻讱 诪讞讬爪讜转 讘讬谉 讛讘讬转 砖讘讜 讛讬讛 诪讜谞讞 讛住驻专 诇讘讬谉 讘讬转 讛讻谞住转 讜讛讘讬讗讜 住驻专 转讜专讛 讚专讱 讛诪讞讬爪讜转 讛诇诇讜 讜拽专讗讜 讘讜.


注诇 诇砖讜谉 讛讚讘专讬诐 砖讜讗诇讬诐: 驻讬专住讜 住诇拽讗 讚注转讱 [注讜诇讛 注诇 讚注转讱 诇讜诪专]? 讝讛 讜讚讗讬 讗讬谞讜 谞讻讜谉, 砖讛专讬 讻讬爪讚 讬讻诇讜 诇注砖讜转 讝讗转, 诪讛讬讻谉 讛讘讬讗讜诐 讘砖讘转? 砖讛专讬 讗住讜专 讛讬讛 诇讟诇讟诇 砖诐, 讻讗诪讜专, 讜讻讬爪讚 讬讻诇讜 诇讛讘讬讗 讗转 讛住讚讬谞讬谉? 讗诇讗 讬砖 诇讜诪专 砖讻讱 讛讬讛 讛诪注砖讛? 诪爪讗讜 住讚讬谞讬谉 驻专讜住讬谉 注诇 讙讘讬 讛注诪讜讚讬诐 讜讛讘讬讗讜 住驻专 转讜专讛 讜拽专讗讜 讘讜. 讛专讬 砖住诪讻讜 注诇 诪讞讬爪讛 转诇讜讬讛 讗驻讬诇讜 诇讚讘专讬 转讜专讛. 讗讜诇诐 讚讘专 讝讛 诇讗 讛讬讛 诇讗 讻砖讬讟转 专' 讬讛讜讚讛 讜诇讗 讻砖讬讟转 专' 讬讜住讬, 讗诇讗 诇驻讬 砖讬讟讛 砖诇讬砖讬转 谞注砖讛.


讗 讗诪专 专讘 讞住讚讗 讗诪专 讗讘讬诪讬: 诪讞爪诇转 砖专讜讞讘讛 讗专讘注讛 讟驻讞讬诐 讜诪砖讛讜 鈥� 讗驻砖专 砖转讛讗 诪转专转 讘住讜讻讛 诪砖讜诐 讚讜驻谉. 讜诪住讘讬专讬诐: 讛讬讻讬 注讘讬讚 [讻讬爪讚 讛讜讗 注讜砖讛 讗讜转讛]? 转诇讬 诇讬讛 [转讜诇讛 讗讜转讛] 讘讗诪爪注 砖诇 注砖专讛 讟驻讞讬诐 讛转讞转讜谞讬诐 驻讞讜转 诪砖诇砖讛 讟驻讞讬诐 诇诪讟讛 诇拽专拽注 讜驻讞讜转 诪砖诇砖讛 讟驻讞讬诐 诇诪注诇讛 诇住讻讱, 讜讻诇诇 讛讜讗 砖讻诇 讞诇诇 砖讛讜讗 驻讞讜转 诪砖诇砖讛 讟驻讞讬诐 讻诇讘讜讚 (爪诪讜讚) 讚诪讬 [谞讞砖讘], 讜注诇 讬讚讬 讗专讘注讛 讟驻讞讬诐 讜诪砖讛讜 讗诇讛 谞讞砖讘 讛讻诇 讻诪讞讬爪讛 讘转 注砖专讛 讟驻讞讬诐.


讜砖讜讗诇讬诐: 讛诇讗 讘讗讜驻谉 讝讛 驻砖讬讟讗 [驻砖讜讟, 诪讜讘谉] 讛讚讘专, 讜诪讛 讟注诐 诇讗讜诪专讜? 讜诪砖讬讘讬诐: 诪讛讜 讚转讬诪讗 [砖转讗诪专] 讻讬 讞讚 诇讘讜讚 讗诪专讬谞谉 [诇讘讜讚 讗讞讚 讗讜诪专讬诐 讗谞讜] 砖讗谞讜 诪讞砖讬讘讬诐 讻讗讬诇讜 讛诪讞讬爪讛 谞诪砖讻转 诪爪讚 讗讞讚, 讗讜诇诐 转专讬 [砖谞讬] 诇讘讜讚, 讘砖谞讬 爪讚讚讬诐 砖讜谞讬诐, 诇讗 讗诪专讬谞谉 [讗讬谉 讗谞讜 讗讜诪专讬诐], 注诇 讻谉 拽讗 诪砖诪注 诇谉 [讛砖诪讬注 诇谞讜] 砖讗讬谉 讝讛 诪注讻讘.


注诇 注讬拽专 讚讘专讬 讗讘讬诪讬 诪讬转讬讘讬 [诪拽砖讬诐], 诪诪讛 砖砖谞讬谞讜 讘讘专讬讬转讗: 诪讞爪诇转 砖讘注讛 讜诪砖讛讜 诪转专转 讘住讜讻讛 诪砖讜诐 讚讜驻谉. 诪砖诪注: 砖讘注讛, 讗讘诇 诇讗 驻讞讜转 诪砖讘注讛! 讜诪砖讬讘讬诐: 讻讬 转谞讬讗 讛讛讬讗 [讻讗砖专 砖谞讜讬讛 讗讜转讛 讘专讬讬转讗], 讛专讬讛讬 砖谞讜讬讛 讘住讜讻讛 讙讚讜诇讛, 讻诇讜诪专: 住讜讻讛 讛讙讘讜讛讛 讛专讘讛 诪注砖专讛 讟驻讞讬诐. 讜讗诐 转讜诇讬诐 讗转 讛诪讞爪诇转 住诪讜讱 诇砖诇讜砖讛 讟驻讞讬诐 诇住讻讱 讛专讬 讛讬讗 谞讞砖讘转 讻讬讜专讚转 注讚 诇诪讟讛 讜讻砖专讛, 讗祝 注诇 驻讬 砖注讚讬讬谉 拽讬讬诐 专讜讜讞 讙讚讜诇 讘讬谉 转讞转讬转讛 诇拽专拽注. 讜诪讗讬 拽讗 诪砖诪注 诇谉 [讜诪讛 讛砖诪讬注 诇谞讜] 讘讻讱 鈥� 砖诪砖诇砖诇讬谉 讚驻谞讜转 诪诇诪注诇讛 诇诪讟讛 讻砖讬讟转 专' 讬讜住讬.


讻讬讜谉 砖讛讜讝讻专 注谞讬谉 讝讛 砖诇 讬爪讬专转 讚讜驻谉 诇住讜讻讛 转讜讱 砖讬诪讜砖 讘讛诇讻讜转 诇讘讜讚, 诪讘讬讗讬诐 诪讛 砖讗诪专 专' 讗诪讬: 驻住 砖专讜讞讘讜 讗专讘注讛 讟驻讞讬诐 讜诪砖讛讜 鈥� 诪转讬专 讘住讜讻讛 诪砖讜诐 讚讜驻谉. 讻讬爪讚 诪讜拽讬诐 诇讬讛 [诪注诪讬讚 讛讜讗 讗讜转讜] 鈥� 讘驻讞讜转 诪砖诇砖讛 讟驻讞讬诐 住诪讜讱 诇讚讜驻谉 讗讞专转, 讜讻诇 驻讞讜转 诪砖诇砖讛 讟驻讞讬诐 住诪讜讱 诇讚讜驻谉 讻诇讘讜讚 讚诪讬 [谞讞砖讘].


讜砖讜讗诇讬诐: 诪讗讬 拽讗 诪砖诪注 诇谉 [诪讛 讛砖诪讬注 讜诪讞讚砖 诇谞讜 讘讻讱]? 讛专讬 讬讜讚注讬诐 讗谞讜 讚讬谉 诇讘讜讚! 讜诪砖讬讘讬诐: 讛讗 拽讗 诪砖诪注 诇谉 [讚讘专 讝讛 讛砖诪讬注 诇谞讜]; 砖砖讬注讜专 诪砖讱 (讗讜专讱) 住讜讻讛 拽讟谞讛 砖讘注讛 讟驻讞讬诐 讜讗讬谉 爪讜专讱 讘砖讟讞 讙讚讜诇 讬讜转专, 讜诇讻谉 谞讬转谉 诇讬爪讜专 讚讜驻谉 住讜讻讛 讘驻住 讗专讘注讛 讟驻讞讬诐.

